ג'יין קתרין נגילה

ג'יין קתרין נגילה (באנגלית: Jane Catherine Ngila; נולדה ב-1961) היא פרופסור לכימיה באוניברסיטת יוהנסבורג שבדרום אפריקה, בעבר כיהנה כראש המחלקה לכימיה, המתמחה בכימיה אנליטית-סביבתית. מטרת המחקר שלה היא להקל על הגישה למי שתייה באפריקה באמצעות ננוטכנולוגיה כפלטפורמה להתפלת מים.

 ביוגרפיה 
 ילדות ונעורים 
נגילה נולדה בשנת 1961 בשבט בקנייה למשפחה בת 27 ילדים. אביה כיהן כראש השבט "קמבה (Kamba)" אליו השתייכו. בסביבת השבט היו מעט מאוד מקורות מים ראויים לשתייה, לכן מים היה מצרך מועט ומוערך מאוד. נגילה מספרת שחוויה זו היא שהשפיעה על החלטתה על תחום המחקר בו תעסוק. נגילה הייתה הראשונה במשפחתה שיצאה לרכוש השכלה אקדמאית, כיוון שהדבר לא היה מקובל בסביבה בה גדלה. נגילה נחשפה לראשונה לתשוקה ולסקרנות שלה בנושא הכימיה במהלך לימודיה בבית הספר התיכון, בזכות המורה שלה לכימיה.

 השכלה 
ג'יין קתרין נגילה סיימה בשנת 1986 תואר ראשון בחינוך במדעים, ובשנת 1992 תואר שני בכימיה, מאוניברסיטת ג'ומו קניאטה בניירובי, קנייה. לאחר מכן זכתה במלגת דוקטורט מממשלת אוסטרליה, ועברה לגור שם עד שבשנת 1996 קיבלה תואר דוקטור בכימיה אנליטית וסביבתית מאוניברסיטת ניו סאות' ויילס, סידני, אוסטרליה. קריירת המחקר וההוראה של נגילה החלה כבר בשנת 1989 כאשר עדיין לא החזיקה בתואר השני, כשהועסקה כעמיתת הדרכה באוניברסיטת קניאטה, קניה. רק לאחר שסיימה את לימודיה קודמה לתפקיד מרצה.

 קריירה מחקרית 
לאחר שג'יין קתרין נגילה השלימה את לימודיה, היא חזרה לקניה ולימדה באוניברסיטה שבניירובי באופן זמני. בהמשך עברה לבוטסואנה, שם עבדה כמרצה משנת 1998 עד 2006. מאוחר יותר נגילה עברה להרצות באוניברסיטת קוואזולו-נטאל משנת 2006 עד 2011 כמרצה בכירה. בשנת 2011 מונתה כפרופסור מן המניין לכימיה אנליטית-סביבתית באוניברסיטה של יוהנסבורג, שם החליטה להתרכז בשימוש של ננוטכנולוגיה ככלי לטיהור מים, בעקבות עברה בילדות והערך שייחסה למקור מי שתייה נגיש. מאז שנת 1990 ועד היום, פרסמה 268 מאמרים.

בשנת 2013 ועד 2016 כיהנה נגילה כראש המחלקה לכימיה יישומית באוניברסיטת יוהנסבורג. בשנת 2014 עד 2016 מונתה לממלאת מקום מנכ"ל המרכז לננוטכנולוגיה ומים, כימיה יישומית.

 מחקר 
מחסור במים הוא מציאות יומיומית עבור כמחצית מאוכלוסיית העולם. המקום הידוע בעולם בשל החוסר במים הוא באפריקה הדרומית. אף על פי שאפריקה שמדרום לסהרה עשירה במקורות מים, האוכלוסייה באזור זה סובלת ממחסור במי שתייה. זאת מכיוון שאחוז גבוה מהמים באפריקה מזוהמים או לא מנוצלים היטב. ג'יין קתרין נגילה חוקרת את הדרכים לטיהור המים המזוהמים במטרה להפוך אותם ראויים לשתייה.

נגילה משתמשת בשיטה חדשנית שמראה כי בעזרת החדרת ננו-חומרים סופגים למים, ניתן להסיר מזהמים אורגניים ואנאורגניים השוכנים בהם. היא חוקרת את מקורם של המזהמים הרעילים והמתכתיים ומבינה כיצד הם משפיעים על יצורים שונים ועל האדם דרך מזון, שתייה וחדירה לגוף דרך העור. נגילה מבצעת ניסויים רבים במטרה למצוא ננו-חומרים שיטהרו את המים מחומר מזהם מסוים, ולאחר מכן עושה אנליזה רחבה כדי לנטר את הנתונים שאספה ולהבין את השפעת החומר על הגורם המזהם מבחינה סטטיסטית. נגילה נחלה בהצלחות של טיהור חלק מהחומרים המזהמים במי דרום אפריקה. מחקריה פורצי דרך בתחומי האקולוגיה ובריאות הציבור, ונתמכים על ידי ארגון הבריאות הבינלאומי (the World Health Organization) והסוכנות להגנת הסביבה (the Enviromental Protection Agency).

 פרסים 
 פרס האיחוד האפריקאי "Kwame Nkrumah" לנשים באזור מזרח אפריקה, תחת קטגוריית המדע, הטכנולוגיה והחדשנות הבסיסית. הפרס הוענק לה ב־24-25 בינואר 2017 על מצוינות במחקר בניטור ושיפור באיכות המים באמצעות ננוטכנולוגיה.
 פרס דרום אפריקה נשים נכבדות במדע (WISA) בקטגוריית מדעי הפיזיקה וההנדסה, הוענק ב-11 באוגוסט 2016 על ידי שר המדע והטכנולוגיה, על מצוינות במחקר בניטור ושיפור באיכות המים באמצעות ננוטכנולוגיה.

קישורים חיצוניים

 הערות שוליים 

קטגוריה:כימאיות
קטגוריה:כימאים
קטגוריה:זוכות פרס לוריאל-אונסק"ו לנשים במדע
קטגוריה:בוגרי אוניברסיטת ניו סאות' ויילס
קטגוריה:קנייתים שנולדו במאה ה-20
קטגוריה:קנייתיות שנולדו במאה ה-20